ועדת הכלכלה, כנסת 20, פרוטוקול מספר 221, 2016-04-05 11:30

איתן כבל: שלום לכולם, אני שמח לקיים את הדיון השלישי היום של ועדת הכלכלה.

איתן כבל: גבירתי מנהלת הועדה, היועצת, דובר, רשמת, אורחים נכבדים, הדיון הוא תקנות המועצה לענף הלול (כללים בדבר מכסות לייצור ביצי מאכל לשיווק בשנת 2016), התשע"ו- 2016.

איתן כבל: אבל לפני שאני נכנס ופותח את הדיון חבר הכנסת איתן ברושי ביקש הצעה לסדר, בבקשה.

איתן ברושי: אדוני היושב-ראש, חברי הכנסת, חבריי החקלאים, על-פי מקורות שפורסמו היום בתקשורת אנחנו עדים לגל הצפת השוק בבשר פיגולים שחלקו מגיע גם מדרום אמריקה ומנמל חיפה, ובדרך קיבל כל מה שהיה צריך לעשות, רק בניגוד להוראות.

איתן ברושי: אנחנו עדים להתרחבות האינפורמציה בשעות האלה.

איתן ברושי: זה מתווסף למה שידוע כביצים עם סלמונלה שמשרד החקלאות הביא אותן באישור, אבל בלי בדיקות.

איתן ברושי: אני רוצה לבקש מיושב-ראש הוועדה, וגם להתריע בפני הציבור שמדיניות הייבוא הפתוחה שנוהג האוצר בימים האחרונים ובשבועות האחרונים היא, קודם כל, סכנה לבריאות.

איתן ברושי: החרפת הקריטריונים בישראל והגמשתם כלפי חוץ יכולה לגרום לאסון.

איתן ברושי: שנית, אני חושב שצריך לקיים את הדיון על הפיקוח ואיך כתוצאה כנראה מייבוא בהיקפים גדולים, ועוד מעט יסתבר מה מגיע מסין ומה ממקומות אחרים, המדינה נותנת אישור לייבוא ומסכנת את הציבור.

רועי פולקמן: אין קשר בין הדברים, סליחה.

איתן כבל: זו הצעה לסדר, עזוב.

רועי פולקמן: זה הברחות של בשר פיגולים בלי קשר לייבוא.

איתן ברושי: הייבוא הזה מגיע ממקומות שישראל מזמינה.

רועי פולקמן: אבל זה עובר בקרה.

איתן ברושי: פולקמן, אתם לא חייבים לגלות כל הזמן משמעת סיעתית.

איתן כבל: איתן, תסיים.

איתן ברושי: לסיכום, אני מנצל את ההזדמנות לומר שהייבוא הזה הוא מסוכן.

חיים ילין: מה עם הגמלים?

איתן ברושי: שנית, אני פונה למשרד החקלאות ולממשלה להגביר את הפיקוח, וליושב-ראש הוועדה לקיים על זה דיון.

איתן כבל: תודה.

עמר בר-לב: איתן, רק עוד מילה.

עמר בר-לב: חשבתי שתדבר על הפשיטה שהייתה בחדרה בנושא ביצים היום בבוקר.

עמר בר-לב: אולי לא שמעת חדשות.

איתן ברושי: לא ידוע לי.

איתן ברושי: לא שמעתי.

עמר בר-לב: כל החדשות, אני מניח ששמעתם, על ביצים מקולקלות.

איתן ברושי: איפה?

עמר בר-לב: אני לא יודע, אבל זה היה בכל החדשות.

עמר בר-לב: חשבתי ש- - - הנרגנת זה לקראת הדיון הזה.

איתן ברושי: זה מסוכן.

חיים ילין: לקראת החגים אין שום חדש.

איתן כבל: חברים, ברשותכם.

איתן כבל: התכוונתי להתייחס לנושא הביצים בכלל, לגבי פסח.

איתן כבל: אבל אם כבר פתחת את העניין הזה אז ברשותכם אני אומר כך.

איתן כבל: קודם כל, אני רוצה להזהיר את כולנו לא להכניס את האנשים לאיזה סוג של היסטריה ופאניקה.

איתן כבל: אני אומר את זה.

איתן כבל: זה לא שעכשיו יש לנו סמכות להודיע איזושהי הודעה.

איתן כבל: זאת אומרת, בסך הכל, ברוך השם, אנחנו יוצאים מנקודת הנחה שהמערכות עושות את עבודתן, ואנחנו רוצים לקוות שהן עושות את עבודתן כמו שצריך.

איתן כבל: בוודאי בוודאי לקראת הפסח כשבאופן טבעי יש עלייה מאוד גדולה בצריכה של מוצרים מן החי לסוגיהם השונים.

איתן כבל: זה נוגע לירקות וכל הדברים, וצריך לשים לב - זה אחד.

איתן כבל: דבר שני, יש כאן מה שנקרא תרתי דסתרי, וצריך להיזהר.

איתן כבל: קודם כל, מי שמביא בשר פיגולים הוא עבריין מנוול ללא שום קשר לשום עניין ודבר.

איתן כבל: זאת אומרת, אין לזה קשר לייבוא.

איתן כבל: זה קשור לפיקוח.

איתן כבל: צריך להגביר את הפיקוח כי בינתיים המסה הגדולה הגיעה מהשטחים יותר משהיא הגיעה מחו"ל, לפחות על-פי מה שאני יודע נכון לרגע זה - זו נקודה נוספת.

איתן כבל: הנקודה האחרונה - רציתי לומר אותה בסוף כסיכום לעניין, אבל אני כבר אומר אותה בפתיחת דבריי - אני בקשר הדוק עם משרד החקלאות, עם מנכ"ל משרד החקלאות לגבי ההכנות הנוגעות לחוסרים לקראת הפסח.

איתן כבל: אני נמצא בקשר הדוק, ואני אומר את זה גם לחברים בשדולה החקלאית, ואני אומר את זה בכלל גם למי שצופה בנו.

איתן כבל: כפי שגם אמרנו, אנחנו לא נאפשר שהחגים שוב יפרצו, כך יפרצו להם ללא התראה מוקדמת.

איתן כבל: אני יודע לומר לכם שיש היערכות של משרד החקלאות לאורך כל החזית.

איתן כבל: יש רק נקודה אחת שצריך להדגיש אותה, או שתי נקודות: אחת להדגיש ואחת שאני מבקש להסב את תשומת הלב.

איתן כבל: האחת בתשומת הלב - חברים יקרים, בכל הנוגע לפטם יש מחויבות של ראשי המערכות החקלאיות, אני אומר את זה לכם, על ירידה של 15%.

איתן כבל: אני עכשיו לא רוצה להתווכח בשאלה האם זה יבוא לידי ביטוי או יכול לבוא לידי ביטוי במדף.

איתן כבל: זה כבר דיון אחר לגמרי.

איתן כבל: אני אומר, החקלאים צריכים לעשות את מה שהם סיכמנו אתנו בוועדה.

איתן כבל: עמר, יש התחייבות בכתב סביב העניין הזה, ואסור שדווקא בחג.

איתן כבל: אומר לכם שכמה עיניים צופיות ממתינות, מנחמיה שטרסלר שכבר כתב מאמר שלם עליי לפני כמה שבועות בעניין הזה: אם תהיה בעיה במחירים תלכו לאיתן כבל.

איתן כבל: אנחנו לא נאפשר לו את התענוג הזה.

איתן כבל: ומצד שני, גם בהתחייבות בינינו.

איתן כבל: נקודה נוספת זה עניין המחסור בביצים.

איתן כבל: יש נכון לרגע זה, ותקן אותי אדוני, אסף - תזכיר לי את התפקיד שלך - - -

<אסף לוי: מנהל אגף גורמי ייצור במשרד החקלאות.

איתן כבל: אוקי.

איתן כבל: אז אני רוצה לומר את אשר נכתב לי ממשרד החקלאות כדי להדגיש את זה.

איתן כבל: צוק בר פה וכל הצוות.

איתן כבל: עלול להיות מחסור בביצים במהלך הפסח, נכון לרגע זה.

איתן כבל: הסיבה, לפחות כפי שהסביר לי אותה מנכ"ל המשרד, נובעת והיא קשורה למה שאמר גם איתן ברושי.

איתן כבל: נכון לרגע זה אני רק מביא דברים בשם אומרם.

איתן כבל: אני עדיין לא זה - - -.

איתן כבל: אם תהיה אחר כך הערה, אנחנו נעשה אותה בסוף.

איתן כבל: לא עכשיו.

איתן כבל: אומר המנכ"ל את הדבר הבא - שגופים מסרבים לייבא לארץ ביצים בגלל החשש מסלמונלה.

איתן כבל: כשמגיעה מכולה מלאה בביצים, מספיק שנמצאה ביצה אחת במצב בעייתי, כל האנייה נזרקת לפח האשפה.

איתן כבל: ואז, אף אחד לא היה לו אינטרס לייבא.

איתן כבל: עכשיו יש מחסור.

איתן כבל: לא מחסור – סליחה, אני מדגיש - יש צורך בעוד כ-30 מיליון ביצים שצריך להשלים את זה בין מה שצפוי להיות הביקוש לבין מה שנמצא היום, יודעים שקיים.

איתן כבל: ולכן, במצב הזה אמר לי מנכ"ל משרד החקלאות שהוא בא בדין ודברים עם משרד האוצר והגיע איתם להבנות לפיצוי לחקלאים שלא יהיה להם חשש.

<קריאות: למשווקים, לא לחקלאים.

איתן כבל: למשווקים, סליחה.

איתן כבל: ודאי שזה למשווקים כי מביאים את זה מחו"ל.

איתן כבל: חברים, זו רק טעות לשון, זו לא טעות ששינתה את פני המשק.

איתן כבל: כל העניין הוא שיש הסכם עם המשווקים שהם יוכלו לקבל פיצוי, נדמה לי, של 30 אגורות לכל ביצה.

<אסף לוי: 20 אגורות, במידה וייפסלו.

איתן כבל: יהיה להם פיצוי ושיפוי, כך שאני מאוד מקווה.

איתן כבל: אני כבר מבקש מכם, ממך או מצוק בר, ממי שמבחינתי אחראי.

איתן כבל: אני מבקש, גברתי מנהלת הוועדה, שייצא היום, עד לא יאוחר ממחר, מכתב שאנחנו מבקשים לקבל עדכון איפה ההתחשבנות הזאת עומדת בכל הנוגע לייבוא הביצים ומה נסגר.

איתן כבל: הסיכום ברור.

איתן כבל: הסיכום מול האוצר הוא סיכום יפה, אי-אפשר להגיד שהוא לא סיכום מבורך.

איתן כבל: רק רוצים לדעת האם הסיכום הזה פתר ופותר את המחסור שעלול להיות חס וחלילה אם לא נסיים את התהליך.

איתן כבל: כן, בבקשה.

איתן כבל: שם ותפקיד לפרוטוקול כמובן.

<שמואל לויט: שמואל לויט, מולי, מנכ"ל המועצה לענף הלול.

<שמואל לויט: אני רק אגע בהיי לייטס, אני לא ארחיב בכל נקודה.

<שמואל לויט: אבל שלוש נקודות: ראשית, לגבי הנושא של הפטם.

איתן כבל: אני רק רוצה להדגיש, והעוזר שלי ביקש ממני להדגיש, וזה צריך שייאמר לזכותכם, שאתם מדי חודש מדווחים לנו בצורה מסודרת על מצב הפטם בשוק.

איתן כבל: בבקשה.

<שמואל לויט: אז לגבי הפטם - כבר עכשיו ישנן כמויות שיא של פטמים והן ילכו ויגדלו לקראת הפסח.

<שמואל לויט: אנחנו נהיה מוצפים בפטמים בפסח הזה.

<שמואל לויט: כמובן שזה משפיע על המחירים.

<שמואל לויט: לצערי, לא ברמת הצרכן.

<שמואל לויט: זה משפיע על המחירים למגדל.

<שמואל לויט: לצערי, מגדלים היום מוציאים פטמים במחיר שהוא למטה מעלות הייצור, ובלבד שזה ייצא מהלול.

<שמואל לויט: לצערנו הרב, זה ייווכח בנתוני הלמ"ס שיתפרסמו עוד חודש שהצרכן לא נהנה מירידת המחיר ממש כפי שהיה צפוי בכל הדיבורים שהיו לנו.

איתן כבל: מולי, זאת נקודה מאוד מאוד חשובה.

איתן כבל: אני מבקש ממך, גברתי מנהלת הוועדה.

איתן כבל: הנתון הזה - אנחנו רוצים לבחון אותו.

איתן כבל: מולי, אני אומר פה גם כן לעלי שנמצא כאן, אנחנו נצטרך לתחום את העניין הזה של תקופת הפסח, גם במחויבות שדיברנו עליה קודם.

איתן כבל: גם לראות שאין מחסור, מחד.

איתן כבל: ומצד שני, את המחירים.

איתן כבל: המחיר לא על המדף.

איתן כבל: המחיר במדף שהוא הדבר הכי חשוב, אבל אני מדבר במערכת היחסים שיש בינינו לבין המגדלים, לבין החקלאים, שהם עמדו בכל הנוגע למחויבות שלהם, והתלונות - שכל הזמן נאמר שהחקלאי הוא לא זה שמייצר את הבעיה בשרשרת.

עמר בר-לב: ולכן, צריך לבדוק גם את המחיר על המדף.

איתן כבל: זה מה שאני אומר.

איתן כבל: אני רק אומר כדי לוודא בדיוק את העניין הזה.

<שמואל לויט: ברשותך, עוד שתי נקודות.

<שמואל לויט: גם לגבי ביצים - לא צפוי שום מחסור.

<שמואל לויט: המשווקים לא מביאים לא בגלל שהם חוששים מהסלמונלה, הם לא מביאים כי הם חושבים שלא צריך.

<שמואל לויט: ולכן, הכמויות שישנן כבר היום בארץ הן כמויות גדולות מאוד שמספקות כל ביקוש.

<שמואל לויט: מה שצפוי להגיע בשבועיים הקרובים בוודאי שיכסה את כל הצרכים של פסח - זה לגבי ביצים.

<שמואל לויט: אני אומר עוד נקודה.

<שמואל לויט: פעם אחת - לזכות משרד החקלאות ייאמר שבהתערבות של המנכ"ל והשר, הרבנות הראשית ניאותה להוסיף בחול המועד עוד יום שחיטה, כך שזה יאפשר גם במהלך החג רצף של זה.

איתן כבל: נכון, משתפרים.

איתן כבל: אני רק רוצה להסב את תשומת הלב.

איתן כבל: זאת נקודה שהועלתה על ידינו בדיון שקיימנו בראש השנה, תקופת ראש השנה סוכות.

איתן כבל: החקלאים יכולים לאטום את אוזניהם, אבל בסך הכל הכללי בכל הנוגע להיערכות, נכון לרגע זה, כי עוד החג צריך להגיע ואנחנו צריכים לראות שאכן הדברים עומדים כך.

איתן כבל: אבל מבחינת ההיערכות וההתארגנות לקראת הפסח, היא לא דומה כלל לחגי ראש השנה שפרצו להם ומצאנו את עצמנו בשבר מאוד מאוד גדול שלא נראה כדוגמתו.

<שמואל לויט: נקודה אחרונה, גם כן בשני משפטים.

<שמואל לויט: גם בהתייחס למה שהעלה חבר כנסת בר-לב, אני לא שמעתי את הפרסומים היום ברדיו.

<שמואל לויט: אבל היתה תפיסה גדולה מאוד של יחידת הפיקוח שלנו שנלחמת כל ימות השבוע וכל ימות השנה בהברחות, ובאמת לקראת הפסח ההברחות גדלו.

<שמואל לויט: אתמול או הבוקר נתפס מחסן במושב בני ציון של 3,000 תבניות מזויפות עם חותמות מזויפות.

<שמואל לויט: לצערנו, זה מלחמה בלתי פוסקת כל הזמן, ובעיקרה לפני פסח.

<שמואל לויט: לצערי הרב, אני חושב כמו יושב-ראש הוועדה וכמו חבר כנסת בר-לב וכמו חבר כנסת ברושי.

<שמואל לויט: צריך לתגבר את פעולות הפיקוח.

<שמואל לויט: לצערי הרב, גם אנחנו חושבים כך, אבל משרד החקלאות לא אישר לנו תקציב.

<שמואל לויט: אנחנו עובדים כרגע בלי תקציב, ואנחנו לא יכולים להגדיר את פעולות הפיקוח כפי שהיינו רוצים.

איתן כבל: תודה, אדוני.

איתן כבל: אתה יודע, זה כל כך ברור.

איתן כבל: זאת לא המצאה תקופתית, גם לא של הקדנציה הזו, שלפני החגים באופן טבעי בגלל הצריכה המרובה.

איתן כבל: בוודאי בתקופות שיש מחסור.

איתן כבל: הניסיון כמעט בכל תחום, אם זה בשר, ואם זה ביצים, כמעט בכל המוצרים, מכניסים בשר פיגולים, ביצים מקולקלות.

איתן כבל: ואני באמת אומר, אוי להם, לאותם אנשים בלי נשמה, שעושים את הדברים האלה.

<יוסי אדוני: יוסי אדוני, נציג מגדלים, יו"ר קרן ביצים וגם סגן ראש המועצה האזורית מעלה יוסף.

<יוסי אדוני: אדוני היושב-ראש, ברשותך שתי נקודות באותו נושא באותו הקשר.

<יוסי אדוני: משרד החקלאות קיבל החלטה לייבא 60 מיליון ביצים ושמענו פה שהוא החליט על מנגנון פיצוי כזה או אחר למשווקים.

<יוסי אדוני: ההחלטה הזאת שהתקבלה היא בניגוד לתחזיות ולהערכות מצב של המועצה לענף הלול.

<יוסי אדוני: אנחנו עושים את ההערכות שלנו מהסיבה שבמידה ויש עודפים לאורך השנה בשוק, העודפים האלה מפונים על-ידי המגדלים עצמם.

<יוסי אדוני: אנחנו מממנים את הפינוי של העודפים.

<יוסי אדוני: במידה ויהיו עודפים האם משרד החקלאות ייתן גם מנגנון פיצוי למגדלים לפנות את העודפים במידה ויהיו?

<יוסי אדוני: שמענו את המנכ"ל פה אומר שיש צפי או אפילו לא לחוסר, אולי אפילו לעודף - זה אחד.

<יוסי אדוני: שתיים, בנודע לייבוא הכללי.

<יוסי אדוני: יש חשש.

<יוסי אדוני: אני רוצה להגיד את החשש שלי, והנושא הזה חייב להיאמר גם מעל הבמה הזאת בוועדה.

<יוסי אדוני: אנחנו מאכילים את התרנגולות שלנו בתערובת כשרה לפסח.

<יוסי אדוני: לפני חג הפסח, 40 יום או 45 יום לפני החג, אנחנו מתחילים להאכיל אותן בתערובת כשרה שיהיו ביצים כשרות לחג.

<יוסי אדוני: יש לנו חשש שבאירופה לא עושים את זה.

<יוסי אדוני: האם בדקו את זה במשרד החקלאות?

<יוסי אדוני: בנוסף, אחד המרכיבים בתערובות שלנו שאנחנו מאכילים את הפרגיות זה שמן סויה.

<יוסי אדוני: יש חשש כבד שבאירופה מזריקים במקום שמן סויה שומן חזיר.

<יוסי אדוני: זה חשש.

<יוסי אדוני: האם משרד החקלאות בדק ונתן תשובה?

איתן כבל: מה שנקרא עכשיו אם אני עושה מדבקות: ללא חשש שמן חזיר.

איתן כבל: ברשותך, קודם כל, רוצה להתייחס ממש בקצרה.

איתן כבל: לגבי משרד החקלאות - גבירתי מנהלת הוועדה, אני רוצה תשובה עד מחר.

איתן כבל: קודם כל, לגבי עניין האוכל או אותה תערובת שניתנת.

<אורי צוק בר: אפשר לענות עכשיו?

איתן כבל: אם אדוני יודע, בבקשה.

<אורי צוק בר: מבחינת כשרות, משרד החקלאות לא עוסק בכשרות.

<אורי צוק בר: הכשרות ניתנת על-ידי הרבנות.

<אורי צוק בר: לביצים מיובאות יש ככל הידוע לנו כשרות.

<אורי צוק בר: הן משווקות תחת אישור הכשרות.

<אורי צוק בר: מבחינה טכנולוגית של טכנולוגיה של מזון, אין בעיה.

<אורי צוק בר: באירופה מאכילים בשמנים שונים, אנחנו לא בודקים את זה.

איתן כבל: צוק בר, אתה לא נתת לי תשובה.

<אורי צוק בר: איזה תשובה חסרה לך?

איתן כבל: אני אענה לאדוני.

איתן כבל: אני לא פונה עכשיו לרבנות הראשית.

איתן כבל: האחראים מבחינתי זה אתם.

<אורי צוק בר: לא על כשרות.

איתן כבל: נשמה, אני ביקשתי.

איתן כבל: אתה עכשיו אחראי על ההטלה, הוא אחראי על הדחיפה וההוא אחראי על זה?

איתן כבל: סליחה, צוק.

איתן כבל: אני לא מבקש, אני תובע את זה.

איתן כבל: זו אחריות שלכם, היא לא שלי.

איתן כבל: אני רוצה שתבדוק.

איתן כבל: אני כבר הנחתי מה תענה לי, ולמרות זאת אני מבקש עד מחר.

איתן כבל: אין שום סיבה בעולם.

איתן כבל: עכשיו אני אלך לבדוק מי המשגיח?

איתן כבל: אתם הרי יודעים, אתם יודעים מי מייבא, מי פה, מי שם.

איתן כבל: אני מבקש עד מחר בצהריים לקבל תשובות לשאלות שנשאלו כאן לגבי שני העניינים האלה: האם הביצים המיובאות כשרות לפסח מבחינת ההשגחה שמבוצעת על-ידי הגורמים המשגיחים?

אורי מקלב: אדוני היושב-ראש, האם יש להן תעודת כשרות של הרבנות או לא?

איתן כבל: בדיוק.

איתן כבל: האם יש להן חותמת של כשר לפסח, והאם הפיקוח הזה נעשה על ידם?

איתן כבל: פעם אחת.

איתן כבל: ופעם שנייה, לגבי השאלה באותו הקשר לגבי שמן סויה.

<יוסי אדוני: אנחנו משתמשים בשמן סויה ויש חשש שבביצים שמיובאות משתמשים בשומן חזיר, כפי שאמרתי.

<יוסי אדוני: עכשיו, עוד דבר.

איתן כבל: לא, לא.

איתן כבל: אנחנו לא פותחים עכשיו את כל ענף הלול.

<יוסי אדוני: לגבי העלות - - -

איתן כבל: לא, די.

איתן כבל: צוק, אתה בודק עכשיו את השמן?

איתן כבל: שניה.

<אורי צוק בר: כבר בדקתי.

איתן כבל: אוקי.

איתן כבל: לגבי העניין השני - אני מבקש שתצא גם כן פנייה מאתנו רשמית למנכ"ל משרד החקלאות.

איתן כבל: היא צריכה לצאת ביומיים-שלושה הקרובים.

איתן כבל: בפנייה אנחנו מבקשים לדעת בהמשך להסדר שהוצג.

איתן כבל: אני אעשה את זה ככה כדי שזה יהיה מסודר דבר דבור על אופניו, שלא תיפול שגגה בעשייה שלנו.

איתן כבל: אתה תוציא לנו פנייה עד מחר הנוגעת לעניין הזה של הפינוי.

<לאה ורון: מנגנון לפיצוי החקלאים על פינוי העודפים.

איתן כבל: יפה.

איתן כבל: אז אני מבקש, אתם תוציאו לנו בדיוק במה דברים אמורים.

איתן כבל: אני אומר את זה כדי שזה יהיה תהליך מסודר.

איתן כבל: כדי שלא יגיד ככה, והוא על זה, וכבר התחשבן איתם ולא התחשבן איתם.

איתן כבל: אני אומר, תוציאו לנו פנייה מסודרת.

איתן כבל: תעביר אותה אליי עם העתק למנהלת הוועדה.

איתן כבל: אנחנו מיד נפנה את זה למנכ"ל משרד החקלאות ונבקש התייחסות.

איתן כבל: תודה.

איתן כבל: סוף סוף הגענו לעניין שלשמו התכנסנו והוא צריך להיות מהיר.

איתן כבל: אני רוצה להזכיר לכם שקיימנו את הדיון הלילי סביב נושא מכסות הביצים, התקנות הנוגעות ל-2016.

איתן כבל: מצאנו את עצמנו בעניין מול שבעה ישובים שהם הוגדרו כיישובי גדר כשרצינו ללכת לקראת הבנים שמקבלים את המכסה, אם אינני טועה, על סך 250 אלף ביצים - זו מכסתם.

איתן כבל: אבל כיוון שאין להם לול חדש הם יכולים לפעול בתוך המסגרות של הכללים החדשים.

איתן כבל: בדקנו את האפשרות שה-250 האלה, הם יוכלו לבוא בדברים עם האבא במקרה הזה ולייצר מכסה של 500 אלף, כך שלא יידרש להקים לול חדש, כמובן עד שהרפורמה תצא לדרך ויהיה אפשר לבצע את כל הפעולות.

איתן כבל: אני לא רוצה לחזור על כל התהליך.

איתן כבל: אני מתנצל כבר בפניכם על כי רק אנחנו היום כבר כמה חודשים אחרי, בעניין שהיה אמור להיות עניין כל כך פשוט.

איתן כבל: ואני חוזר ואומר, לא היה יום אחד כמעט שהרפינו או התעצלנו סביב העניין הזה.

איתן כבל: לא הפסקנו לעקוב.

איתן כבל: הנה, לצוק בר יש כבר את הטלפונים שלי, ומבלבל אותו ואת כל המערכות סביב העניין הזה.

איתן כבל: לצערי, ההצלחה שלנו בשלב הזה היא הצלחה חלקית, כיוון שמתוך השבעה ישובים נכון לרגע זה אנחנו מביאים לאישור מידי ארבעה?

איתן כבל: חמישה?

<אורי צוק בר: לא.

<אורי צוק בר: שבעה מתוך תשעה.

איתן כבל: שבעה מתוך תשעה.

איתן כבל: סליחה, אני מתנצל.

איתן כבל: לשבעה הצלחנו למצוא פתרון מידי, והשניים ייקח את הזמן.

איתן כבל: אני לא אוותר ואני לא ארפה.

איתן כבל: אבל אני הגעתי למסקנה.

איתן כבל: אני רק רוצה שתדעו שאני סירבתי לאשר לכל היישובים בארץ את התהליך הזה עד שיישובי הגדר - הפתרון לא יינתן להם.

איתן כבל: כי אני יודע שאם הייתי נותן את זה לכל הארץ, הייתי הולך לחפש את החברים שלי בסיבוב.

איתן כבל: אבל מהרגע ששבעה מתוך תשעה מונחים לפתחנו אז החלטתי להביא אותם לאישור.

איתן כבל: השניים האחרים נמצאים על שולחן הממשלה במסגרת נוספת, ואני כמובן אלווה אותם.

איתן כבל: אני מקווה מאוד שהממשלה תעשה את המעשה הנכון ותביא אותם לאישור מידי.

איתן ברושי: מה ההבדל בין השתיים לשבע?

איתן כבל: תיכף יוסבר.

איתן כבל: הרי בשביל זה באנו לכאן.

איתן כבל: צוק, אתה מסביר?

איתן כבל: אז בבקשה שמות היישובים בקצרה.

איתן כבל: נצביע ונתקדם.

איתן כבל: בבקשה.

<אורי צוק בר: אני אסביר.

<אורי צוק בר: התיקון שהבאנו כאן זה אפשרות להשלמה של מכסות ל-500 אלף ביצים למי שנמצא מתחת 500.

<אורי צוק בר: חלקם זה 250, חלקם מספר אחר, תלוי כמה יש להם כרגע.

<אורי צוק בר: השינוי שאנחנו מציעים פה לפי בקשת הוועדה זה שליישובי גדר שכרגע ההגדרה שלהם עד קילומטר מהגדר, לפי החלטת הממשלה 667 תינתן אפשרות במידה והם מייצרים את הביצים במשקם או אצל משק קרוב משפחה מדרגה ראשונה שזה הורה, אח, אב, בן, ובני זוגם, לקבל את ההשלמה גם אם הם לא עומדים בכל התקנים הנדרשים של רישוי עסקים, צער בעלי חיים, וכו', והקימו לול חדש.

<אורי צוק בר: למעשה, הם יכולים לעשות את זה בלול הקיים.

<אורי צוק בר: אני רוצה להבהיר כאן שזאת בעצם הגדרה זמנית כי בשלב מסוים כולם יצטרכו לעמוד בתנאי לול חדש, ולכן זה ההקדמה של התהליך.

איתן כבל: ברור, אוקי.

<אורי צוק בר: כרגע החלטת הממשלה הזאת אמורה לעבור תיקון שמתעכב קצת במסגרת ההכנה לממשלה, והתיקון אומר שהטווח הזה של ישוב גדר יורחב מקילומטר אחד לשניים.

<אורי צוק בר: כאשר הוא יורחב מקילומטר לשניים יתווספו מבחינתנו עוד שלושה ישובים ששניים מהם רלוונטיים להחלטה הזאת שזה נטועה ושומרה.

<יוסי אדוני: נטועה זה ישוב גדר, זה 10 מטר מהגדר.

<אורי צוק בר: כרגע היישובים הם: אביבים, דובב, זרעית, מרגליות, מטולה, שתולה, כפר יובל.

<אורי צוק בר: נטועה ויערה הם בדיוק בתפר בין קילומטר לשניים.

<יוסי אדוני: זה טעות.

<יוסי אדוני: נטועה זה 10 מטר מהגדר, 20 מטר.

איתן כבל: אדוני, אני הבאתי אתכם לפה.

איתן כבל: לא אתה הבאת אותם לפה, נכון?

איתן כבל: אז תרשו לי.

<אורי צוק בר: השטחים של נטועה אכן מגיעים כמעט עד הגדר.

<אורי צוק בר: לפי ההגדרה של החלטת הממשלה מתייחסים למרכז ישוב.

<אורי צוק בר: מרכז היישוב הוא קילומטר ומשהו.

<אורי צוק בר: זה באמת גבולי, בגלל זה גם היתה החלטה לתקן את זה לשניים, ואז ייכנסו היישובים הגבוליים האלה.

<קריאה: אבל למה מרכז?

<אורי צוק בר: זאת החלטת הממשלה, אנחנו לא קובעים את זה.

חיים ילין: אני רוצה לבוא קצת לעזור לכם כי אני כבר מכיר את מרכז היישוב לא רק בצפון אלא גם בעוטף עזה.

חיים ילין: בסופו של דבר, כל המדידות וכל מה שנעשה זה נעשה מהבית הראשון הקרוב ביותר לגבול ולא ממרכז היישוב.

חיים ילין: כי את הטילים והאויבים לא מעניין מה זה מרכז ישוב.

חיים ילין: תסלחו לי, הם לא מגיעים למרכז היישוב.

חיים ילין: הם מגיעים לבית הראשון, וזאת המדידה שצריכה להיות אם רוצים.

חיים ילין: יותר מזה, אני כבר אומר לך, אם אתם רוצים להיות באמת צודקים אז תעשו את זה בקו הכחול ובמשבצת הצהובה הקרובה ביותר שיש לגבול.

חיים ילין: למה אני אומר את הדברים האלה?

חיים ילין: כי אתה זה בנייה עתידית.

חיים ילין: זאת אומרת, שימו לב מה מגוחך בהחלטה שלכם.

חיים ילין: אם מרכז היישוב זה קילומטר, יש בתים בקילומטר מאה.

חיים ילין: אבל הבית נמצא 600 מטר מהגבול, הוא לא נכנס.

<אורי צוק בר: אותי שכנעת, אין בעיה.

חיים ילין: אני יודע ששכנעתי אותך, אבל אתה צריך להילחם גם על זה.

<אורי צוק בר: אנחנו עושים את זה, אנחנו עושים את זה.

חיים ילין: אני אומר לכם שהיועצים המשפטיים - - -

איתן כבל: אני אגיד לך איפה הבעיה.

איתן כבל: תנו לי רק לתקן.

איתן כבל: חברים, העניין הוא לא הם עכשיו.

איתן כבל: מבחינתם, הם עשו.

איתן כבל: העניין הוא שההצעה לתיקון נמצאת כבר בלשכת ראש הממשלה, מונחת אצל המנכ"ל.

איתן כבל: אדוני צודק לחלוטין בכל מה שהוא אומר.

איתן כבל: יש החלטת ממשלה.

איתן כבל: כדי ששני היישובים או השלושה האלה לעניין נוסף יכנסו, צריך שהחלטת הממשלה תשונה.

איתן כבל: זה לא עכשיו ויכוח מולם.

איתן כבל: חברים יקרים, אני לא בא לפתור את הבעיה פה.

איתן כבל: היא לא יכולה להיפתר פה.

איתן כבל: אני רק רוצה להזכיר שכשיצאנו לדרך, ויגיד פה צוק בר ונציגת משרד החקלאות ונציגת משרד המשפטים, אמרו לי: אי-אפשר, אי-אפשר.

איתן כבל: זה התחיל כמו אפסנאים: אין, אי-אפשר.

איתן כבל: אני התעקשתי והתעקשתי ולא ויתרתי בעניין הזה.

איתן כבל: אני רוצה להזכיר את זה.

איתן כבל: אמרתי להם: לא יקום ולא יהיה.

איתן כבל: והעובדה היא ששבעה מתוך תשעה מובאים היום לדיון.

חיים ילין: מי לא נכנס?

<אורי צוק בר: נטועה ושומרה.

<אורי צוק בר: ביערה אין מגדלים זכאים לסעיף הזה.

חיים ילין: מה המרחק שלהם?

<אורי צוק בר: נטועה – השטחים של היישוב מגיעים מאוד קרוב.

<אורי צוק בר: זה לא קשור אלינו.

<אורי צוק בר: כל העניין של התיקון זה בשביל להכניס כזה ישוב.

<אורי צוק בר: בשביל זה התיקון בא, בשביל שלא ייכנס מישהו באמצע.

<אסתר זנזורי פריאל: בהחלטת הממשלה יש נספח שבו מפורטים היישובים שהם הוגדרו כך.

חיים ילין: אני מבקש מכם להבא כפקידות שצריכה גם לייעץ לשרים, להתחיל לדבר על קו כחול של היישוב.

<אורי צוק בר: אבל זה לא אנחנו.

חיים ילין: אני מבקש מכם, אני יודע מה שאני אומר.

חיים ילין: יש פה יועצים משפטיים, אני יודע על מי אני מדבר.

חיים ילין: הם בסופו של דבר אומרים לא כל הזמן.

חיים ילין: תתחילו לדבר על קו כחול או קו צהוב לבינוי עתידי כי היישוב לא זז ואנשים לא זזים.

איתן כבל: אדוני, משפט.

<יוסי אדוני: קודם כל, אנחנו באמת מודים לוועדה, ולך במיוחד, על התמיכה בחיזוק ההתיישבות, ויישובי הגדר בפרט.

חיים ילין: איתן, - - -

איתן כבל: אני הייתי אומר את האמת מה אתם עשיתם כדי לעזור לי.

<יוסי אדוני: כבוד היושב-ראש, בהחלטת הממשלה האחרונה בדבר חיזוק יישובי הגדר ניתנו ב-2013, לאחר מלחמת לבנון השנייה שזה היה אחרי ההחלטה הממשלה הזו שקבעו, קיבלו החלטה לחזק את יישובי הגדר ולתת ל-40 ילדים שיחזרו ליישובים האלה חצאי מכסות.

<יוסי אדוני: ארבעת היישובים המדוברים הם: זרעית, נטועה, מרגליות ואביבים.

<יוסי אדוני: בהחלטת ממשלה אלה היישובים שקיבלו את ה-250,000 ביצה.

<יוסי אדוני: על סמך ההחלטה הזו אנחנו באנו ועשינו את מה שעשינו, בעזרתכם כשאתם הובלתם, לעשות את התוספת.

<יוסי אדוני: נטועה נמצאת על הגדר.

<יוסי אדוני: זה ישוב כמו זרעית.

<יוסי אדוני: יש פה טעות.

איתן כבל: איתן, בבקשה.

איתן ברושי: חבריי במשרד החקלאות, לפי דעתי בכללי מינהלת ההשקעות מתייחסים למיקום השטח ולא למיקום הבית.

איתן ברושי: כלומר, אם יש מטע בין הבתים לגדר - תקנו אותי אם אני טועה - מתקופות שאני מכיר - - -

<אורי צוק בר: אנחנו יכולים להסתמך על החלטת ממשלה, מה שכתוב בה.

איתן ברושי: אני שואל אותך עכשיו, אם משקיעים במטע של אותו מושב - - - תראו, אפשר לא לעשות שום דבר, ואני יודע שעשיתם מאמץ.

איתן ברושי: אבל יש פה דבר לא הגיוני.

איתן ברושי: עוד מעט נצטרך להעתיק את הגדר כדי לקרב אותה או מתישהו כשיוציאו את הלולים ברפורמה.

איתן ברושי: אבל זה לא מחר.

איתן ברושי: איתן, אני חושב שיש פה משהו לא מובן ולא הגיוני.

איתן ברושי: אני חושב שהממשלה יודעת לקבל החלטות עם שמות היישובים, כמו שעשינו את זה גם.

<אורי צוק בר: זה מה שהיא עשתה.

איתן ברושי: לא, היא לא עשתה כך.

<אורי צוק בר: עשתה.

<אורי צוק בר: ההחלטה עם שמות.

איתן ברושי: לא.

איתן ברושי: ההחלטה היא עם שני קילומטר ולא עם שמות היישובים.

<אורי צוק בר: יש נספח עם השמות.

איתן ברושי: ראיתי, רגע.

איתן ברושי: זה הקריטריון, הממשלה יכלה.

איתן ברושי: כשהיה המיגון בעוטף עזה וקבעו את המרחקים היה שלבים וקבעו את השמות.

איתן ברושי: לא אמרו מי שבשני קילומטר או בשלושה או ארבעה.

איתן ברושי: אמרו את שמות היישובים.

איתן ברושי: אני מציע, ואם צריך בהחלטה מהירה, להביא החלטה על שבעת היישובים.

איתן ברושי: הקריטריון של קילומטר או שניים – תראו, שני קילומטר וקילומטר זה במחלוקת.

איתן ברושי: הם הלכו לקילומטר ומקילומטר לשניים, ועכשיו שני יישובים הם מחוץ לגזרה.

איתן ברושי: אני חושב שממשלת ישראל, גם עם המשברים, היא מספיק חזקה כדי להעביר החלטה שאומרת לא מי שיהיה בקילומטר, אלא שבעת היישובים האלה – יחול עליהם הכלל הזה.

איתן ברושי: הם כולם קו עימות, הם כולם מאוימים.

איתן כבל: חברים יקרים, סליחה באמת.

איתן כבל: אומרים בתימנית: "דאווכטו ראסי".

איתן כבל: חברים, כל מה שנאמר כאן, אנחנו כבר עסקנו בו.

איתן כבל: דנו בו.

איתן כבל: זה לא עניין שאני אגיד עכשיו: ואללה, אדוני צודק.

איתן כבל: יצאתי, מדדתי, באמת חזרתי.

איתן כבל: ראיתי את הבניין האחרון קרוב או לא קרוב.

איתן כבל: זה לא הדיון.

איתן כבל: אם זה היה הדיון אז מזמן כל העניין הזה היה כבר נפתר.

איתן כבל: אני רוצה לסיים, אנחנו כבר היינו בתוך כל התהליך הזה.

איתן כבל: יש פה שבעה יישובים מתוך תשעה.

איתן כבל: חברים יקרים, אתם רוצים שאני אגיד בואו נחכה עוד כמה חודשים?

<קריאה: לא, לא.

<קריאה: ממש לא.

איתן כבל: אני אשם?

איתן כבל: אני הממשלה?

איתן כבל: אני עושה עבודה של הממשלה.

איתן כבל: זה לא תפקידי בכלל כוועדה לעשות את העבודה הזו.

<שמעון ביטון: להגיד: לא לפתור את הבעיה - זה בסדר.

<שמעון ביטון: אבל חשוב שייאמר פה, מושב נטועה קיבל בדיוק על אותו - - -

איתן כבל: שמעון, תקשיב שניה.

איתן כבל: בבקשה, אני מבין אתכם.

איתן כבל: אי-אפשר למחזר.

איתן כבל: היתרון שלי הוא שאני זוכר את כל הדיון שהתקיים בחדר בוועדה.

איתן כבל: כל מה שאתם אומרים עכשיו זה מילה במילה דברים שנאמרו.

איתן כבל: סיכמנו את זה.

איתן כבל: אמרנו שלמרות הכול, למרות שאנחנו רוצים לעזור, לא הצלחנו.

איתן כבל: הצלחנו למצוא לשבעה מתוך התשעה, ואת זה הצלחתי אחרי מאמצים להוציא מהם.

איתן כבל: השניים – גם הם - - -

<אסף לוי: הם בפנים בתשתית אחרי שנתקן את החלטת הממשלה.

איתן כבל: נכון, רק אחרי שהחלטת הממשלה תתוקן.

<שמעון ביטון: אדוני היושב-ראש, גם אני רוצה להגיד כמה ברכות על כל העבודה.

איתן כבל: זה בסדר, שמעון.

עמר בר-לב: אדוני היושב-ראש, ראשית, אני באמת רוצה לברך אותך על כל התהליך שאתה עושה כי אני חושב שהמשמעות היא הרבה יותר גדולה אפילו ממה שאנחנו עוסקים פה.

איתן כבל: נכון.

עמר בר-לב: אני חושב שהנושא שהזכרת בהתחלה, הפטם וההתחייבות והסיכום שאתה הגעת אליהם שהמחירים ירדו ב-15%, ובמקביל לבדיקה האם באמת לצרכן הסופי המחירים יורדים או עולים, הוא נושא מאוד מרכזי.

עמר בר-לב: הדיון שקורה כאן מצביע על דבר אחד – כמה חשוב תכנון בנושא חקלאות.

עמר בר-לב: יש הלוא דיון עקרוני בנושא עד כמה צריך להיות שוק חופשי לכול או תכנון, ובפרט במדינת ישראל כשיש לנו בעיה של גבולות ויש לנו אויבים, וכן הלאה.

עמר בר-לב: כך שכל המהלך הזה - ראשית, אני מברך עליו.

עמר בר-לב: שנית, אני חושב שהוא מחזק את ההבנה והצורך שבמדינת ישראל בתחומי חקלאות יהיה תכנון.

עמר בר-לב: שלישית, אין לי ספק שהמשך הבדיקה שאתה תעשה, בסופו של דבר, גם תראה בהקשר של יוקר המחיה ויוקר המוצרים החקלאיים במדינת ישראל האם באמת יש לחקלאים שהסכימו להוריד את המחיר איזושהי אחריות או שהבעיה היא באמת בפערי התיווך.

עמר בר-לב: אני מאמין שיתברר שהבעיה היא בפערי התיווך.

עמר בר-לב: לכן, החשיבות של הדיון הזה היא הרבה מעבר לנושא הספציפי הזה, למרות שהנושא הספציפי הזה הוא מאוד מאוד חשוב.

איתן כבל: תודה, עמר.

איתן כבל: פולקמן, רצית משפט.

רועי פולקמן: כן, רק משפט לגבי מה שאמרו החברים מענף הלול בהמשך לדברים האלה.

רועי פולקמן: ברור שהמטרה היא להוזיל את סל המוצרים לצרכן ב-10% עד 20%.

רועי פולקמן: הוא יקר יותר מהמקובל במדינות ה-OECD, ויש בעיה של המחירים.

רועי פולקמן: המטרה היא גם לא לגרום לחקלאים לקרוס.

רועי פולקמן: אבל אנחנו יודעים שזה לא מדויק מה שנאמר.

רועי פולקמן: אנחנו ניסינו להביא רפורמה בפטם במהלך חוק ההסדרים.

רועי פולקמן: היו הסכמות עם המגדלים ועם המשחטות לא לעשות את זה, ועכשיו אנחנו נוכחים בתוצאה.

רועי פולקמן: בואו נגיד את האמת, זה לא בפערי התיווך בסוף רק ברשתות.

רועי פולקמן: בסוף זה במשחטות ובבעלות הצולבת.

רועי פולקמן: מה שקורה בשוק החקלאות הישראלית זה שיש פה אוליגופולים.

רועי פולקמן: זה לא החקלאי אלא החקלאות.

רועי פולקמן: לא מעט חלק זה המושבים והקיבוצים ואחרים.

רועי פולקמן: יש גם בעלויות על חלק מהמשחטות ויש מעט משחטות ששולטות בשוק.

רועי פולקמן: זה קל להגיד שבסוף הבעיה היא רק ברשתות השיווק שגם אותן צריך לבדוק.

רועי פולקמן: אנחנו מכירים את זה על הירקות הקפואים.

רועי פולקמן: זה הרי לא המגדל רק.

רועי פולקמן: בסוף למגדלים יש גם בעלויות וקשרים, ויש כאן מונופולים שחלקם קשורים למגדלים וחלקם לא.

רועי פולקמן: אנחנו יודעים על השולחן בתחום הירקות, אנחנו יודעים מה קורה בירקות הקפואים, איזה מונופולים.

רועי פולקמן: לכן, בשוק הישראלי בתחום הירקות, בתחום הבשר, בתחומים האחרים, גם בתחום החלב, יש אוליגופולים.

רועי פולקמן: יש שניים-שלושה גופים שאחראים על כל שרשרת הייצור.

איתן כבל: עזוב, בוא לא נפתח עכשיו את הכל.

רועי פולקמן: נכון.

רועי פולקמן: ולכן, שלא ייאמר כאילו יש כאן שני דיונים: רשתות שיווק ומגדלים.

רועי פולקמן: זה לא המצב במדינת ישראל.

רועי פולקמן: לכן, האחריות, האחריות, גם שלך ושל אחרים שיושבים כאן, שבסוף אנחנו נביא את המחירים לציבור.

רועי פולקמן: אם הפטם לא יורד ב-10% ו-15% ו-20%, האחריות היא שלכם כי אתם חסמתם את רפורמת הפטם בחוק ההסדרים, ואתם התחייבתם שהמחירים ירדו לצרכן ב-10% עד 20% לפסח.

רועי פולקמן: לכן, אתם אחראים להעביר כי ישבו כאן ארגוני המגדלים והמשחטות.

רועי פולקמן: זה לא אחריות רק של רשתות השיווק.

רועי פולקמן: המשחטות קובעות את המחיר האלה לרשתות השיווק.

רועי פולקמן: אז אני מצפה שאתם תיקחו אחריות על ההתחייבות שלכם.

איתן כבל: חברים, נסחפנו.

איתן כבל: חברים, בכל הכבוד לכם, פולקמן אמר.

איתן כבל: חיים, משפט אחד בקצרה.

איתן כבל: אני כבר באיחור של 39 דקות.

חיים ילין: אני מאוד שמח שחבר הכנסת פולקמן אמר את מה שהוא אמר.

חיים ילין: בסופו של דבר, אני לא מצליח להבין למה החקלאי אחראי אם רמי לוי מוכר את העוף בשקל.

רועי פולקמן: זה לא רמי לוי אחראי.

רועי פולקמן: זה יוצא מארבע-חמש משחטות - - -

חיים ילין: סליחה, אני לא הפרעתי לך – חד משמעית.

רועי פולקמן: זה גם רמי לוי, אבל לא רק רמי לוי.

חיים ילין: אבל אני לא הפרעתי לך, באמת אני אומר לך.

חיים ילין: אני באתי מאוד רגוע ולא לקחתי את הכדור, כידוע לך.

איתן כבל: פולקמן.

חיים ילין: אני אומר לך שהוא קובע אם זה שקל או אם זה גם 23 שקלים.

חיים ילין: אם החקלאים עמדו בהתחייבות, וכבל יודע את זה, אנחנו שקשקשנו פחד מוות שהם לא יצליחו לעמוד בזה ויאשימו עוד פעם את החקלאים.

חיים ילין: עומדים בזה עכשיו.

חיים ילין: הרשתות יעלו את המחירים, עוד פעם החקלאים אשמים.

חיים ילין: תקשיבו טוב, בסוף צריך להילחם גם על הצדק.

חיים ילין: אני אומר לכם שאם החקלאים היו אשמים אני הייתי הראשון שיוצא נגד כולם.

רועי פולקמן: חיים, זה לא החקלאים.

רועי פולקמן: זה הארגונים שהם קשורים אליהם.

חיים ילין: אבל אני מסביר לך את זה עכשיו.

חיים ילין: אני מוכן גם להגיע למשא-ומתן ולפתוח גם את השוק.

חיים ילין: אני לא מאמין ביד הנעלמה.

חיים ילין: זה תיאוריות כלכליות שבמדינה של שמונה מיליון תושבים לא עובדות.

חיים ילין: אנחנו מדינה כל כך קטנה שמי שחושב שהוא יפתח פה את התחרות, הוא לא מבין.

חיים ילין: לא יהיה אוליגופול, יהיה מונופול.

חיים ילין: יהיה פה אחד שכמו שהוא השתלט על הגז, הוא ישתלט על כל העופות, על כל שוק החלב, והוא יפיל את החקלאות.

חיים ילין: דבר אחד ברור – מי שישלם בסוף את המחיר זה גם החקלאים, זה גם אתה וגם אני, והוא יעשה את הקופה.

איתן כבל: תודה.

איתן כבל: הדיון הזה עוד לא התחיל.

חיים ילין: לא.

חיים ילין: הוא ממשיך וזה בסדר גמור.

איתן כבל: לא זו הכוונה.

איתן כבל: בבקשה, מי מתחיל להקריא את התקנות?

<אסתר זנזורי פריאל: " תקנות המועצה לענף הלול (כללים בדבר מכסות לייצור ביצי מאכל לשיווק בשנת 2016) (תיקון), התשע"ו-2016 בתוקף סמכותי לפי סעיפים 31 ו־ 53 לחוק המועצה לענף הלול (ייצור ושיווק), התשכ״ד - 1963 (להלן - החוק), לאחר התייעצות עם המועצה, ובאישור ועדת הכלכלה של הכנסת, לפי סעיף 21א לחוק יסוד: הכנסת, וסעיף 2(ב) לחוק העונשין, התשל״ז - 1977, אני מתקין תקנות אלה: תיקון תקנה 1.

<אסתר זנזורי פריאל: בתקנה 1 לתקנות המועצה לענף הלול (כללים בדבר מכסות לייצור ביצי מאכל לשיווק בשנת 2016), התשע״ה - 2016 (להלן - התקנות העיקריות), אחרי הגדרת ״בעל מכסה״ יבוא: ״״החלטת הממשלה״ ־ החלטת הממשלה מס׳ 667 מיום כ״ח באב התשע״ג (4 באוגוסט 2013), שהתקבלה לפי פרק כ״ו לחוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס״ט - 2009);״.

<אסתר זנזורי פריאל: יש פה פעמיים "התשס"ט".

<מרב תורג'מן: האם תוכלי להסביר שזה תיקון טכני?

<אסתר זנזורי פריאל: כן, זה תיקון טכני.

<אסתר זנזורי פריאל: פשוט הוספנו הגדרה חדשה של "החלטת ממשלה" כדי למנוע את החזרה של זה במהלך התקנות.

<אסתר זנזורי פריאל: (4 באוגוסט 2013), שהתקבלה בהתאם להוראות פרק כ״ו לחוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס״ט - 2009)״ ־ יימחקו.

<אסתר זנזורי פריאל: " גם כאן התיקון הוא טכני.

<אסתר זנזורי פריאל: פשוט הגדרנו את החלטת הממשלה, ולכן אין צורך לחזור על כל המילים.

<מרב תורג'מן: חסרים לכם מספור של סעיפים.

<אסתר זנזורי פריאל: חסר מספור.

<אסתר זנזורי פריאל: כן, גם אני שמתי לב.

<אסתר זנזורי פריאל: ״(ג) ועדת המכסות תקבע לבעל מכסה המייצר את מכסתו באחד מהישובים צמודי הגדר שנקבעו לפי החלטת הממשלה, שמכסת הבסיס שלו קטנה מ- 500,000 ביצים, תוספת מכסה שתשלים את מכסת הבסיס שלו ל- 500,000 ביצים, אם הוא מייצר את מלוא מכסתו בלול המצוי במשקו או במשקו של בעל מכסה אחר שהוא קרוב משפחתו מקרבה ראשונה ובתחום אותו היישוב, וכל עוד הוא ייצר את מלוא מכסתו באותו הלול; לעניין תקנת משנה זו - ״קרוב משפחה מקרבה ראשונה״ - בן או בת זוג לרבות ידוע בציבור, הורה, בן, בת, אח או אחות, וכן בן זוגו של כל אחד מאלה.

<אסתר זנזורי פריאל: " זו בעצם ההקלה שאנחנו נותנים רק ליישובים צמודי גדר לפי ההגדרה שלהם.

איתן כבל: ברור.

איתן כבל: שבעה, כן.

<אסתר זנזורי פריאל: "(ד) תוספת כאמור בתקנת משנה (ג) תינתן לכל מגדל שמכסת הבסיס שלו קטנה מ- 500,000 ביצים, אם הוא מייצר את מלוא מכסתו בשנת התכנון בלול חדש ביישוב שבו מצוי משקו, במתחם שאינו במשקו של בעל מכסה אחר, וכל עוד הוא ייצר את מלוא מכסתו באותו הלול.

<אסתר זנזורי פריאל: ״

איתן כבל: אוקי, ברור.

איתן כבל: אלה שעיכבנו אותם עד היום, כן.

איתן כבל: קודם כל, מי בעד?

איתן כבל: בעד – פה אחד

איתן כבל: תודה, התקנות אושרו.

<אורי צוק בר: רק הערה.

<אורי צוק בר: לא נצטרך לחזור עוד פעם.

איתן כבל: תן שניה.

איתן כבל: צוק בר, אני יודע שאתה חכם.

חיים ילין: על השניים הנוספים?

<אורי צוק בר: כן, לא צריך לבוא.

חיים ילין: בשמחה רבה, נקבל אותך באהבה.

איתן כבל: שניה.

איתן כבל: אני רוצה לומר כמה נקודות.

איתן כבל: כמו שצוק בר התחיל לומר, בעזרת השם, ואני מתכוון להמשיך ולעקוב מקרוב, ברגע שהממשלה תקבל את ההחלטה שלה לגבי כלל העניינים האחרים ושני היישובים המדוברים שזה אמרנו נטועה ושומרה, לא נדרש לחזור לכאן כדי לתקן את התיקון והם כבר באופן אוטומטי - - -

חיים ילין: זאת אומרת, מרגע קבלת החלטת הממשלה באופן אוטומטי הם נכנסים.

<אסתר זנזורי פריאל: התיקון הוא תיקון עקיף להחלטת הממשלה.

<אסתר זנזורי פריאל: גם לא צריך לשנות אפילו את הנוסח.

איתן כבל: מאה אחוז – זה דבר אחד.

<מרב תורג'מן: כמובן שזה בסמכות ועדת המכסות לקבוע את תוספת המכסה.

<אסתר זנזורי פריאל: הכול הוא בכפוף ליתר הכללים.

<לאה ורון: לדעתי, כן צריך להצביע על החלטת הוועדה שכאשר - - -

<מרב תורג'מן: לא.

<מרב תורג'מן: אבל זה מפנה להגדרה של - - -

<קריאות: זה מפנה להגדרה של החלטת ממשלה.

<קריאות: יתקנו את החלטה של 667, ולכן - - -

איתן כבל: היועצת צודקת.

איתן כבל: ברגע שזה מתוקן שם, זה מופנה באופן אוטומטי לתוך התהליך פה.

<מרב תורג'מן: בדיוק, זאת הפנייה.

<אסתר זנזורי פריאל: כמו תיקון עקיף.

<מרב תורג'מן: בדיוק.

איתן כבל: אוקי, ברור.

איתן כבל: ברשותכם, אני רק רוצה לומר שאני פונה לממשלה גם אם היא תידרש לעשות פעולה נקודתית.

איתן כבל: כדי שלא ייווצר מצב ששני היישובים האלה ימצאו את עצמם נפגעים כיוון שהממשלה צריכה לעסוק בנושאים עוד הרבה יותר רחבים מענייני הביצים, ועד שהיא לא תסיים את אחרון העניינים ואחרונת הבעיות שני היישובים האלה ימצאו את עצמם נפגעים, אנחנו נוציא פנייה אל מנכ"ל משרד ראש הממשלה.

איתן כבל: אנחנו נבקש שיביאו באופן חריג ונקודתי את שני היישובים האלה כי אני רואה שההמתנה הזו לוקחת המון המון זמן.

איתן כבל: אני לא יודע מתי בכלל היא תובא לדיון.

איתן כבל: אנחנו נבקש להחריג.

איתן כבל: בוודאי אחרי שהעברנו את שבעת היישובים, זה מחייב את הממשלה בצורה הרבה יותר מידית לפעול.

<לאה ורון: חבר הכנסת ברושי הצביע במקום חברת הכנסת איילת נחמיאס ורבין.

<לאה ורון: חבר הכנסת עמר בר-לב הצביע במקום חבר הכנסת יוסי יונה.

<לאה ורון: חבר הכנסת חיים ילין הצביע במקום חבר הכנסת יעקב פרי.

איתן כבל: שמעון, משפט אחרון לפני שאני סוגר.

<שמעון ביטון: אדוני היושב-ראש, אני נמנה על אחד מיישובי הגדר – אביבים.

<שמעון ביטון: אני רוצה להגיד בשם יישובי הגדר תודה רבה לאדוני היושב-ראש על כל העבודה שהוא עשה ולכל חברי הוועדה שהשקיעו את זמנם לתקן את ה-, אני לא רוצה להגיד עיוות.

<שמעון ביטון: אבל אנחנו שמחים על ההחלטה הזו.

<שמעון ביטון: באותה הזדמנות גם לאחל לכולם חג פסח שמח, ומברכים על ההיערכות.

חיים ילין: וכשר.

<שמעון ביטון: כשר – לא יודע.

<שמעון ביטון: צריך לבדוק את זה עכשיו, זה בבדיקה.

<שמעון ביטון: התערובת צריכה להיבדק.

חיים ילין: נקווה שיהיה כשר – שיירשם בפרוטוקול.

<שמעון ביטון: שיהיה חג כשר ושמח.

<שמעון ביטון: מברכים על ההיערכות לקראת חג הפסח.

<שמעון ביטון: אני חושב שאנחנו מצדנו כחקלאים עושים את הכול.

<שמעון ביטון: יהיו ביצים ועופות.

<שמעון ביטון: אבל אם, בעזרת השם, הוועדה תמשיך לעשות מאמצים כך שכל העבודה תרד בסוף לצרכן שהוא בסוף ישלם על העוף יותר זול ועל הביצה יותר זול.

<שמעון ביטון: לצערי, יום אחרי פסח יכול להיות שנבדוק את טבלת המחירים ונראה.

<שמעון ביטון: אני לא רוצה להיות נביא רעות, אבל יכול להיות שלא נעמוד בזה.

<שמעון ביטון: אבל נקווה.

<שמעון ביטון: תודה לכולם.

איתן כבל: תודה לכם.

איתן כבל: גם תודה לנציגי משרד החקלאות, נציגי משרד המשפטים.

איתן כבל: צוק בר, תודה לך באופן אישי.

איתן כבל: אני יודע שאני ישבתי לך על הראש.

<אורי צוק בר: באהבה.

איתן כבל: כן.

איתן כבל: אבל זה היה לדבר נכון וטוב.

איתן כבל: הישיבה נעולה.